《献欧阳永叔》
宋代·刘攽

毛生重九鼎，剧孟雄敌国。布衣未易轻，壮士多感激。

遍读近古书，仰求当时人。胶弦非工声，直钓良苦辛。

举世无与游，行且三十春。岂乏富贵士，相视犹埃尘。

屈指东诸侯，侧闻廷中臣。霜毛九皋鹤，绝足大野麟。

往者移太常，正气横苍旻。连翩少垂翼，浩荡俄纵鳞。

天衢自兹亨，要路实有津。谏疏必焚草，王言粲如纶。

云霄入顾眄，方牧宁逡巡。岂惟国忧贤，固是材致身。

南金一销铄，荆玉成缁磷。少留股肱郡，不废廊庙珍。

道悠任逾重，文雄声益振。指掌五代论，藻鉴盈门宾。

信陵虚左乘，程子倾盖亲。意气已然诺，许与忘旧新。

孤剑虽蒯缑，丈夫不羞贫。愿言敝缊袍，试托狐貉邻。

往无鲍叔知，那识夷吾仁。毋令箕山客，洗耳兹水濒。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。